Herakles ja Omfale

Kaksitoista urotyötä oli suoritettu ja Herakles muisti Pythian sanat, että hän saavuttaisi nyt kuolemattomuuden. Mutta tuollainen lupaus ei tuonut onnentunnetta maan päällä ja koko loppuikänsä ajan Herakles sai enemmän kuin omansa osansa inhimillisestä kurjuudesta. Hän ei koskaan löytänyt itselleen uutta vaimoa, koska kertomus Megaran ja heidän lastensa mielettömästä teurastuksesta tunnettiin liian yleisesti. Kuningas Eurytos, joka oli kerran opettanut Herakleelle jousiammuntaa, kieltäytyi antamasta hänelle tytärtään, ja Herakles otti sen sijaan osan kuninkaan karjasta. Kun Eurytoksen poika Ifitos syytti Heraklesta varkaudesta, Herakles heitti hänet alas palatsin katolta. Jumalat rankaisivat häntä sairaudella; jälleen kerran hänen oli haettava neuvoa Delfoista, mutta Pythia uskoi, ettei hän ollut yhtään viisastunut urotöidensä jälkeen, ja kieltäytyi vastaamasta hänelle. Vihoissaan Herakles ryntäsi tiehensä ja otti mukaansa Apollonin pyhän kolmihaaran. Hänen ja Apollonin kesken puhkesi raju taistelu kolmihaarasta, mikä oli Herakleen ensimmäinen yhteenotto jonkun olympolaisen kanssa; Herakles pärjäsi hyvin ja Zeus lopetti taistelun yhdellä salamalla ja määräsi sitten Pythian kertomaan Herakleelle uudesta rangaistuksesta. Hänet oli määrä myydä orjaksi kolmeksi vuodeksi, mistä saatava tuotto menisi Ifitoksen orvoiksi jääneille lapsille.

Herakles myytiin orjamarkkinoilla kalliiseen hintaan Lyydian kauniille Omfale-kuningattarelle. Herakles siivosi Omfalen maan jättiläisisitä ja hirviöistä ja joidenkin kertoman mukaan toimi myös kuningattaren rakastajana. Myöhemmät kirjailijat jopa esittävät, että Omfalen kehotuksesta hän pukeutui naiseksi, kehräsi lankaa ja soitti lyyraa . Joka tapauksessa Lyydiassa ollessaan hän oli kuningattaren määräysvallan alainen, ja kolmen vuoden kuluttua hän oli taas parantunut.